SOE, Transnet bereik ooreenkoms oor hyskraneTwee van Liebherr se hyskrane wat by die haweterminaal in Port Elizabeth gebruik word. (Argieffoto ter illustrasie: Liebherr) Transnet en die Spesiale Ondersoekeenheid (SOE) het ŉ ooreenkoms met die Switserse maatskappy Liebherr afgehandel rakende die toekenning van twee tenders – in 2013 en 2014 – vir die verskaffing van hyskrane aan Transnet. Die SOE het vroeër bevind die toekenning van die tenders is onregmatig gedoen. Transnet, die ondersoekeenheid en Liebherr het gevolglik ooreengekom dat dit tender hersien en tersyde gestel moet word. Liebherr het al die hyskrane ingevolge die kontrak gelewer. Dit word steeds gebruik en Transnet sal ook aanhou om dit by haweterminale in te span, lui ŉ gesamentlike verklaring van Transnet en die SOE. Tydens die ondersoek is bevind dat Liebherr $3,2 miljoen (sowat R54 miljoen) aan Accurate Investments betaal het. Liebherr het die maatskappy as verkoopsagent aangestel tydens die toekenning van Transnet se tenders. Die SOE het geen bewyse gevind dat die betalings korrup of bedrieglik was nie, maar as deel van die ooreenkoms het Liebherr tog ingestem om die volle bedrag wat hy aan Accurate Investments betaal het, aan Transnet terug te betaal. “Die ooreenkoms maak ook voorsiening vir ŉ oudit van die verskaffer se ontwikkelingsverpligtinge ingevolge die kontrakte wat toegeken is. Sou die oudit bepaal dat Transnet enige verliese gely het, bevat die ooreenkoms ŉ meganisme om die kwessie op te los.” ŉ Hersieningsaansoek van Transnet en die SOE, in samewerking met Liebherr, sal na verwagting later vanjaar by die hooggeregshof of ŉ spesiale tribunaal ingedien word. Daily Maverick het vroeër berig geld van Liebherr se betalings is eindelik in sommige van die grootste Gupta-skandale gebruik. Dit het ingesluit betaling vir vermaak by die berugte Gupta-troue by Sun City en die aankoop van vervalle landbouwerktuie vir die Vrede-suiwelprojek.